Røde Kors-lederen vil gi bøter til turister: – Hodeløse greier 
Senest forrige helg måtte to turister reddes etter de gikk seg fast. Nå er Røde Kors-lederen lei av turister som ignorerer advarsler.  Forrige helg måtte SAR Queen rykke ut til Reinebringen i Moskenes kommune etter at turister hadde gått seg fast på toppen. Slike tilfeller skjer hver eneste vintersesong.  Alfred Busch, leder i Vestvågøy Røde Kors, ble kalt ut til hendelsen lørdag kveld. Det ble fort bestemt at det var uforsvarlig å sende folk opp i fjellet basert på forholdene.  Dermed ble Sar Queen sendt for å hente ut turistene.  Busch mener at nå må noe gjøres. Det er ikke lengre akseptabelt at turister ikke respekterer forholdene.  – Turistene kommer til Lofoten med plan om å komme opp på et eller flere populære fjell. Og dit skal de uansett hva det koster. Det er problemet, for mange har ikke nok erfaring eller riktig utstyr for dette, sier han til VG.  Lofotposten omtalte saken først.  Må tas grep  På noen fjell i Lofoten har kommunene og politiet satt opp fysiske sperringer. Turister ignorerer derimot dette, og tar turen oppover likevel, forteller Busch. Tidligere har det blitt foreslått at de som må hentes ut får bøter. Det støtter Røde Kors-lederen. – Regningen fra redningsaksjoner blir betalt av det offentlige. Når det gjelder bøter mener jeg at det er helt riktig. Når turister tar store sjanser, og i tillegg setter redningsmannskapene sitt liv på spill, så er bøter helt rett. Det må selvfølgelig ligge en lovhjemmel for dette, sier han. Busch mener det kan bli gitt ut bøter over en viss tidsperiode. For eksempel så blir det gitt ut bøter om du må reddes fra et spesifikt fjell fra 1. oktober til 1. mai.  – Så må det selvsagt bli klart hvem som skal håndheve dette. Det er ikke så enkelt at vi kan begynne med bøter allerede i morgen.  Melde seg på Busch ber også reiselivet komme på banen. De har en viktig jobb med å informere turistene om farlighetene i noen fjell.  – De må kjenne sin besøkelsestid. Først og fremst tenker jeg på å informere om ferdsel på blant annet Reinebringen. Men også andre fjelltopper som kan være forbundet med livsfare på vinteren. Det må gis ut informasjon på nettet, men også brosjyrer på overnattingsstedet og i leiebiler. Vi må aktivt ut å varsle turistene. Det må tas større grep, sier han.  Reiselivsjef Line R. Samuelsen sier det nok ikke er et svart og hvitt svar på saken. Allemannsretten gir alle en rett til ferdsel i utmark. Ingen kan stoppe det, men det kan informeres og frarådes.  – Noe reiselivet gjør, sier hun.  På Reinebringen er det satt opp skilter for å advare turistene.  – Mer informasjon kan man gjerne etterspørre, men om den når frem er en annen sak. Jeg tror reiselivet selv er flinke til å informere, men mange bor også på steder som ikke er tilknyttet det organiserte reiselivet, sier hun.  Trenger en lovendring Ordfører i Vestvågøy kommune i Lofoten, Jonny Finstad (Høyre), mener det trengs en lovendring. Han sier at selv om turismen er bra for regionen, så fører det også til problemer.  Han har selv vært en pådriver for at kommunene skal ha større handlingsrom for å håndtere den stadig økende turismen.  – Bøter, turistskatt, regulering og ansvar i henhold til ferdsel, slitasje i naturen. Det er flere problemer, og vi skulle gjerne utfordret lovverket på en rekke områder. Vi har ikke den myndigheten vi trenger for å håndheve problemene, sier han til VG.  Finstad forteller at turismen begynner å bli et stort problem, ikke bare på fjellene. Flere turister fra for eksempel Asia har aldri kjørt på vinterveier.  – Det er livsfarlig for lokalbefolkningen som møter disse på veiene. Det er samme prinsipp for turister som setter seg fast på fjellet, det er hodeløse greier. Vi har ingen myndighet, noe vi gjerne skulle hatt. Det er en viktig diskusjon å sette i gang, forteller ordføreren.  – Bekymret før påsken I Nord-Troms har totalt 22 personer omkommet i fjellene de siste ti årene. Årlig tar fjellene i Nord-Norge liv.  Ordførerne i Lyngen og Balsfjord meldte til VG denne uken at de var bekymret før påsken, som er en høytid med tanke på turister i fjellene.  – Det er klart man er bekymret før påsken. Det er farlig å gå visse steder, og man har heller ingen garanti for at det trygt noen steder. Vi anbefaler alle turistene å snakke med lokalbefolkningen i tillegg, de kjenner fjellene veldig godt, sa ordfører i Lyngen, Eirik Larsen, til VG. 
To turister ble reddet på Reinebringen i Moskenes i Nordland. I etterkant vil Røde Kors-leder Alfred Busch gi bøter til uforsiktige turister. Turister ignorerer advarsler og mangler erfaring og utstyr, noe som setter redningsmannskap i fare. Det er behov for lovendring og økt informasjon om fjellvandringer og farer, mener ordfører i Vestvågøy kommune.  Ordføreren ønsker større handlingsrom for å håndtere økende turismeproblemer.